Oxu (bədii mətn)

- Suyun da kənarı olar? - çömçəquyruqlar gülüşdülər. - Bu nə danışır?

Elə bu zaman Qurbağanın əcaib qurultusu Balaca Balığı diksindirdi:

- Sən mənim uşaqlarımı yoldan çıxarma. Bir belə ömür sürmüşəm, bu gölməçədən savayı dünya görməmişəm.

- Yüz il də ömür sürsən, yenə nadan olaraq qalacaqsan!

Qurbağa hirslənib Balaca Qara Balığın üstünə cumdu. Balaca Balıq tez üzüb aradan çıxdı, gölməçədən çıxıb dərəyə axan suya düşdü.

***

Dərə ilə axan suyun kənarında iri Kərtənkələ daşa söykənib özünü günə verirdi. Balaca Qara Balıq ona dedi:

- Kərtənkələ qardaş, mən arxın qurtaracağını axtarıram. Yolda mənə deyiblər ki, qutan adlı bir quş var, özümü ondan qorumalıyam. Onun haqqında bir şey bilirsənsə, mənə de!

- Hə, bu çox qorxunc quşdur. Onun boğazının altında kisə var. Balıqları udub kisəsində saxlayır, ac olduqca yeyir. Sənə bir xəncər verərəm. Qutanın əlinə keçsən, kisəni deşib canını qurtararsan.

Kərtənkələ Balaca Balığa bir xəncər verdi. Sonra sağollaşıb daşın arasındakı yarığa girdi.

***

Balaca Qara Balıq üzüb elə bir yerə çatdı ki, burada dərə enlənirdi. O, suyun çoxalmasından ləzzət alırdı. Xeyli üzəndən sonra çoxlu xırda balıq görüb onlara dedi:

- Uzaq yerdən gəlirəm. Arxın qurtardığı yeri mənə göstərə bilərsinizmi?

- Hansı arxın? Biz buna arx yox, çay deyirik.

Xırda balıqlardan bir neçəsi mızıldandı:

- Qutan olmasaydı, biz də səninlə gedərdik...

- Mən tədbirimi görmüşəm. Qutanın çənginə düşsək, xilas yolunu bilirəm.

Xırda balıqlar da Qara Balığa qoşuldular. Bir xeyli üzmüşdülər ki, birdən başları

üzərinə sanki bir örtük çəkildi. Hər yerə qaranlıq çökdü, qaçmağa imkan qalmadı. Balıqlar başa düşdülər ki, Qutanın kisəsinə düşüblər.

Balıqlar Qutana yalvarmağa başladılar. Balaca Balıq onların bu halına acıdı:

- Qorxaqlar! Elə xəyal edirsiniz ki, yalvarmaqla bu hiyləgər sizi buraxacaq?

Balaca Balığın sözləri Qutanı özündən çıxardı. O, xırda balıqlara dedi:

- Sizi bir şərtlə bağışlayaram. Bu boşboğaz balığı öldürün. Mən də sizi azad edim.

Xırda balıqlar azadlığa çıxmaq istəyi ilə Balaca Qara Balığa hücum etdilər. Balaca Balıq onlara dedi:

- İndi ki belədir, gəlin mən özümü
ölülüyə vurum. Görək Qutan sizi azad edəcəkmi?!