Oxu (bədii mətn)

II hissə Sara xatun sevimli gəlini Dəspinə xatunun yanına gəldi. Alnından öpüb dedi: - Qızım, xatun gərək hər bəd xəbərə dözümlü olsun. - Nə olub, ana? - Heç nə olmayıb. Ola bilər. Taleyin hökmü sabah oxunacaq. Ya biz olacayıq, ya da... Teymurun nəvəsi Sultan Əbu Səid oğlum Həsəni ölüm-dirimə çağırır. Sabah oğlum döyüşdə uduzsa, biz hamımız əsir oluruq. - Yox, ana, bu ola bilməz. |

Sara xatun barmağından bir üzük çıxarıb ona verdi:

- Görsək ki, düşmən güc gəlir, onda bu qaşın içindəki zəhər köməyimizə çatar.

Sara xatun əllərini göyə qaldırdı:

- Ey bu axşamın sahibi, sən oğlumun ağlını qılıncı, qılıncını da ağlı kimi iti elə.

- Amin, - deyə Dəspinə xatun ona səs verdi. Amma bu "amin"də böyük bir kədər, yalvarış və titrəyiş vardı...

III hissə Sara xatun bir neçə nəfərlə hava işıqlaşar-işıqlaşmaz yola düşdü. Əbu Səidin ordugahına yaxınlaşanda sultanın döyüşçüləri onların qarşısını kəsdilər.

- Kimsiniz, hara gedirsiniz?

- Elçiyik. Sultanın yanına gedirik, - deyə elçilərdən biri cavab verdi.

Elçilər arasında qadın görən döyüşçülər təəccübləndilər:

- Bu zənən də elçidir?

- O, Ağqoyunlu hökmdarı Uzun Həsənin anasıdır. Ona baş əyməlisən, ağayi-başçı.

Başçı əlini sinəsinə qoyub təzim elədi. Sonra da başını qaldırıb qadına baxdı. Sara xatun barəsində çox eşitmişdi. Onunla Osmanlı hökmdarı Fateh Sultan Mehmedin danışıqlarından da xəbəri vardı.

Sara xatun onların duruxduğunu görüb dedi:

- Kişi qadının yolunu kəsməz. Mən sultanla danışığa gedən hökmdar anasıyam.

Onlar tez yoldan çəkildilər və elçiləri müşayiət eləməyə başladılar. Hökmdarın iqamətgahına bir az qalmış atdan düşüb piyada getmək adət idi. Amma dəstə başçısı buna razı olmadı. Sara xatunun atının yüyənindən tutub sultan çadırının yanına apardılar.

Sara xatun sultanın əynində zirehi görəndə həyəcanladı. Demək, o, döyüşə hazırdır. Sultan Əbu Səid Sara xatunu görcək ixtiyarsız yerindən qalxdı. Yavaş-yavaş ona tərəf gəlməyə başladı. Sara xatun möhtəşəm qadın və ana heykəli kimi dayanmışdı. Örpəyinin altından çıxmış ağ birçəkləri ilə daha da nurani görünürdü.