| Təsriflənməyən feillər. Feili sifət və feili bağlama.

4 | a |  | Cümlələrdə hansı? sualına cavab verən sözləri seçin. Onların hansı nitq hissəsinə aid olduğunu müəyyənləşdirin. 1. Uçan quşların səsi bir-birinə qarışmışdı. 2. Fit çalınanda yarışan idmançılar sıraya düzüldülər. 3. Dünən baxdığım film çox maraqlı idi.

Yadda saxla | Feili sifət

Feilin təsriflənməyən formalarından biri də feili sifətdir. O həm feilin, həm də sifətin xüsusiyyətlərini daşıyır.
• Hərəkət bildirir: yazan şagird, bacardığım iş
• Təsdiq və inkarda olur: bildiyin məsələ - bilmədiyin məsələ
• Əsasən, hansı? sualına cavab verir: sınmış fincan

| b |  | Cümlələrdə feili sifətləri seçin. Feilə və sifətə aid xüsusiyyətləri müəyyənləşdirin. 1. Dünən gördüyün hadisəni bizə də danış. 2. Pambıqla yüklənmiş maşınlar sürətlə hərəkət edirdi. 3. O içməli sudan bir stəkan mənə ver. 4. Hələ görüləsi işimiz çoxdur.

| c |  | 1-ci sütunda altından xətt çəkilmiş şəkilçilərdən istifadə edərək 2-ci sütunda verilmiş nümunəni tamamlayın.
qaçan oğlan | gəz... uşaqlar
yetişmiş meyvə | soyu... çay
baxdığımız film | oxu... kitab
həll edilməli problem | kəsil... ağac
gediləcək yol | veril... cavab

| ç |  | Hansı cümlədə feili sifət kontekstə uyğun olaraq inkarda işlənməlidir? 1. Sürüdən ayrılan qoyunu qurd yeyər. 2. Atılan ox geri qayıtmaz. 3. Gec gələn qonaq öz kisəsindən yeyər. 4. Zəhmət çəkən adam rahatlığın qədrini bilməz.

| d |  | Fərqləndirilmiş sözlərdən hansının feili sifət olduğunu müəyyən edin. a. İmzalanacaq sənədlərin sayı çoxdur. b. Yaxın günlərdə sülh müqaviləsi imzalanacaq.