2-ci fəsil |

1 | a |  | Xarakterinizdəki hansı cəhətləri dəyişmək istərdiniz? Səbəbini izah edin. Əlvida, “bilmirəm”! Bizə dərs deyən müəllimlər arasında ən çox sevdiyim Günay müəllimdir. Hətta mənim rəfiqələrimdən bir neçəsi ona oxşamağa çalışır, onun kimi müəllim olmaq istəyir. Günay müəllim hər bir fikri bizə elə tərzdə çatdırır ki, biz dərhal onu anlayır və dediklərinə əməl etməyə can atırıq. Budur, ilk dərs günüdür. Səbirsizlikə Azərbaycan dili dərsini gözləyirik. Nəhayət, Günay müəllim sinfə daxil olur. Həmişəki kimi, üz-gözündə səmimiyyət, dodağında təbəssüm... Hamıda xoş ovqat yaradan təbəssümü heç vaxt simasından əskik olmur. Adama elə gəlir ki, Günay müəllim tamamilə qayğısız həyat sürür. Ancaq, yəqin ki, belə ola bilməz. Sadəcə, o, qayğılarını qapı arxasında qoyub sinfə daxil olur... Günay müəllim tətil təəssüratlarımızı soruşdu. Onun komplimentləri ürəyimizcə oldu. Oğlanlara böyüdüklərini, qızlara çox gözəl olduqlarını dedi. Sonra dərsin mövzusuna keçdi: - Bugünkü dərsimiz... Sözünə ara verib bir qədər düşündü. Sonra dedi: - Bunu sonda birlikdə müəyyən edərik. İndi isə mən sizə vərəqlər paylayacağam. Siz orada "Nəyi bacarmıram?", "Nəyi bilmirəm?" suallarına cavab verməklə ən zəif cəhətlərinizi qeyd edərsiniz. Mən bir xeyli qarşımdakı ağ vərəqə baxıb fikrə daldım. Heç vaxt öz zəif cəhətlərim haqqında düşünməmişdim. Nəhayət, birinci cümləmi yazdım: "Məsələnin tənliyini qura bilmirəm". Bir az da düşündükdən sonra bir-birinin ardınca yazmağa başladım: "Sinif qarşısında sərbəst çıxış edə bilmirəm";

"Küsdüyüm rəfiqəmlə barışmaq üçün ilk addımı ata bilmirəm";

"Aytən kimi rəqs etmək istəyirəm, amma bacarmıram"...

Artıq səhifənin yarıdan çoxunu yazmışdım. Öz-özümə
düşündüm: "Mənim nə qədər zəif cəhətim varmış!.."
Başımı qaldıranda gördüm ki, bütün uşaqlar ciddi
şəkildə qeydlər aparırlar.