4-cü fəsil | Oxu (qeyri-bədii mətn)

1 | a |  | Marafon qaçışı haqqında bildiklərinizi danışın. • "Marafon" sözünün mənşəyi haqqında nə bilirsiniz? • Marafon yarışında hansı məsafəyə qaçırlar?

Marafon: Afinadan Bakıya

Marafon uzun məsafəyə qaçışı nəzərdə tutan yüngül atletika növüdür. Bu növ üzrə yarışlar ilk dəfə 1896-cı ildə I Olimpiya oyunlarında (Afina) keçirilib. İndi də Marafon yarışları Olimpiya oyunlarının ayrılmaz hissəsidir. Lakin bununla yanaşı, dünyanın müxtəlif şəhərlərində hər il ənənəvi Marafon yarışları keçirilir. Bu yarışlara xeyli idmançı və idman həvəskarı qatılır. Məsələn, |

2005-ci ildə Hamburqda keçirilən Marafon qaçışlarında 17 mindən çox adam iştirak etmişdi. İştirakçıların bir çoxu bu yarışlara qalib olmaq üçün deyil, öz güclərini sınamaq üçün qatılırlar. Axı 40-42 km məsafəni sona qədər qaçmaq üçün böyük fiziki güc və dözüm tələb olunur.

Bir vaxtlar elə düşünürdülər ki, qadınlar Marafon qaçışında iştirak edə bilməzlər, çünki onların buna fiziki gücü çatmaz. Lakin 1967-ci ildə Boston Marafonunda Ketrin Svitzer adlı bir qadın bu stereotipi qırdı. O, yarışa qatılaraq məsafəni sonadək keçdi. Yeddi il sonra isə Nyu-York Marafonunun qalibi oldu. Bundan ruhlanan başqa qadınlar da Marafon yarışlarında iştirak etməyə başladılar. Nəhayət, bir neçə il sonra rəsmi olaraq qadınların Marafon yarışlarında iştirakına icazə verildi. Beləliklə, Ketrin Svitzer tarixin yaddaşında qadın Marafonunun pioneri kimi qaldı. Hazırda Olimpiya oyunlarında kişi və qadın idmançıların Marafon yarışları ayrı-ayrılıqda keçirilir.

| Bu, maraqlıdır Ketrin Svitzer Boston Marafonuna qatılmaq üçün "K.Svitzer" soyadı ilə qeydiyyatdan keçdi. Ona görə də təşkilatçılar yarış iştirakçıları arasında qadın olduğundan xəbər tutmadılar. Lakin Ketrin idmançılar arasında görünəndə yarışın meneceri qaçış zolağına çıxdı, "Rədd ol mənim Marafonumdan!" - deyə qadını itələyib zolaqdan çıxarmağa çalışdı. Ancaq bu cəsur qadına hörmət və simpatiya ilə yanaşan kişi marafonçular menecerə mane olub onun özünü zolaqdan kənarlaşdırdılar.