Dil qaydaları

| Say

5 | a |  | Verilmiş sayları miqdar və sıra saylarına ayırın. yüz iyirmi, xeyli, onuncu, yüzlərlə, otuz, 12-ci, doxsan beşinci, bir çox, az, IX, yüz qırx birinci, 263, üç-dörd, VIII, onlarca, bir neçə

| b |  | Verilmiş mətndən sayları seçib sözlə ifadə edərək yazın. Nümunə 2-iki

Dərsliyimiz 2 hissədən ibarətdir. Hər hissə 1 yarımil üçün nəzərdə tutulmuşdur. I yarımildə biz mənəvi dəyərlərimiz, ana təbiət, sözlərin mənşəyi haqqında maraqlı mətnlərlə tanış olduq. Bu hissə 4 bölmədən ibarətdir. Mənim ən çox xoşuma gələn mətn 1-ci bölmənin 4-cü fəslində verilmiş "Sözün qüdrəti" mətni oldu. Bu mətn dərsliyin 18-ci səhifəsində verilmişdir. Hazırda biz dərsliyin II hissəsi ilə tanış oluruq.

| c |  | Cümlələrdəki ssayları müəyyən edin. Hansı söz varlığın dəqiq sayını ifadə edir? 1. Az sözün incitək mənası solmaz, Çox sözün kərpictək qiyməti olmaz. (N.Gəncəvi) 2. Bu lüğətdə beş min sözün izahı verilib.

Yadda saxla | Miqdar sayının növləri

Miqdar saylarının üç növü var:
1. Müəyyən miqdar sayları əşyanın konkret miqdarını bildirir və neçə? nə qədər? suallarına cavab verir. Məsələn: dörd, yeddi, iyirmi iki və s.
2. Qeyri-müəyyən miqdar sayları əşyanın dəqiq olmayan miqdarını bildirir və nə qədər? sualına cavab verir. Məsələn: beş-altı, 10-15, az, çox, xeyli, bir qədər, bir çox, bir az, bir sıra, onlarla, minlərcə, bir-iki və s.
3. Kəsr sayları ya tamın (bütövün) hissəsini, ya da tam və hissəni bildirir və nə qədər? sualına cavab verir. Məsələn: beşdə üç, iki tam onda beş və s.

| ç |  | Cümlələrdə işlənmiş sayları seçin və miqdar sayının hansı növünə aid olduğunu müəyyən edin. 1. Kəşfiyyatçılar on gün mühasirədə qaldılar. 2. Beş-altı uşaq toplaşıb futbol oynayırdı. 3. Arzu çantasından iki qələm çıxardı. 4. Rəsul dairənin dörddə birini rənglədi. 5. Minlərlə igid vətən uğrunda döyüşə getdi. 6. Səma konfetləri bölüşdürüb üçdə bir hissəsini özünə götürdü.