Oxu (bədii mətn)

Birdən pələng-akula onun üstünə şığıdı. Qorxunc yırtıcı böyrü üstə çevrilərək hücuma hazırlaşırdı. Ben kamera ilə akuladan qorunmağa çalışsa da, artıq gec idi. Yırtıcı dişlərini Benin qoluna sancdı. Sonra o biri qolundan yapışdı. Ben əllərini yelləməyə başladı. Suyun rəngi qıpqırmızı idi. Akulanın onun ayaqlarından yapışmaq istədiyini görəndə Ben yırtıcını var gücü ilə itələyib suyun üzünə çıxdı...

Ben özünə gələndə başı üstündə oğlunu, onun dəhşət dolu gözlərini gördü. Əlləri, ayaqları didik-didik idi. O anlayırdı ki, nə isə etmək lazımdır. Ona bir şey olsa, Devi bu qızmar səhrada tək-tənha qalacaq. Uşağı vaxtında tapacaqlar, ya yox - məlum deyil.

Ben var gücü ilə dartıb köynəyinin qolunu cırdı və Deviyə uzatdı:

- Devi, qolumu yuxarıdan sarı... Möhkəm sıx... Bir az da... Afərin!

Benin taqəti kəsilirdi. O başa düşürdü ki, hər ikisinin həyatını xilas etmək üçün Devi hərəkətə keçməlidir. Amma necə?! Uşaq bunu bacaracaqmı? Özünü birtəhər toparladı:

- Devi, ikimizin də həyatı səndən asılıdır. Məni diqqətlə dinlə, dediklərimi etməyə çalış. Sənə acıqlansam da, incimə. İndi isə o iri dəsmalı yerə sər. Mən özümü onun üstünə salaram, sən isə dəsmalı təyyarəyə tərəf dartarsan.

- Mən səni təyyarəyə qaldıra bilmərəm axı, - Devi kədərlə dedi.

- Özünü sınamadan heç vaxt nəyə qadir olduğunu bilməzsən, - Ben yumşaq səslə dedi.

- Sən təyyarəni necə sürəcəksən? Əlini tərpədə bilmirsən...

- Bu barədə düşünmə. Dizlərimlə idarə edərəm. Sən durma, məni apar.

Devi dəsmalı darta-darta birtəhər Beni təyyarəyə yaxınlaşdırdı. Ben dedi:

- Devi, təyyarənin qapısının qabağına daş yığ. Dəsmalı belimə möhkəm bağla, təyyarəyə çıx, məni daşın üstü ilə dartıb təyyarəyə qaldıracaqsan.

Ben vəziyyətinin çox ağır olduğunu bilirdi. Lakin xilas olmaq üçün oğluna təyyarəni sürməyi öyrətmək lazım idi. Devi güc-bəla ilə atasını təyyarəyə qaldıra bildi.

- Devi, ayağını pedalın üstünə qoy... Yaxşı... Afərin! Qara açarı çevir... Əla!.. İndi o düyməni bas. Mühərrik işləyəndə qazın dəstəyini bir az da çək... Dayan. Təyyarəni küləyə qarşı çevir... Belə!..

Onlar artıq havaya qalxmışdılar. Ben bir şeydən qorxurdu: birdən huşunu itirər.

- Hansı tərəfə uçmalıyam? - Devi var gücü ilə qışqırdı.

- Sahilboyu uç. İstiqaməti dəyişmə. Heç nə etmək lazım deyil, maşın özü öz işini görəcək...