YAZI

Yəqin ki, növbəti tədris ili başlayanda yay boyu gördüklərinizi, oxuduqlarınızı sinif yoldaşlarınızla bölüşmək istəyəcəksiniz. Bəlkə də, müəlliminiz "Yay tətilini necə keçirdim" mövzusunda təqdimat hazırlamağı tapşıracaq. Yaddaşınıza çox güvənməyin, yay təəssüratlarınızı yazıya alın. Bunun üçün bir neçə dəftər ayırın və onları adlandırın: "Yay gündəliyi", "Yol qeydləri", "Oxuduğum kitablar" və s.

Yay gündəliyi

Hər bir adam öz həyatında qəribə hadisələrlə üzləşir, maraqlı insanlarla qarşılaşır. Bu zaman özü üçün nə isə kəşf edir, müxtəlif hsslər keçirir: heyrət edir, kövrəlir, həyəcanlanır... Bu duyğu və düşüncələri gündəlikdə qeyd etməyin böyük faydası var. Belə olduqda hisslərimizin səbəbini daha yaxşı başa düşür, gördüklərimizi daha dərindən dərk edirik.

Yol qeydləri

Yay tətili zamanı, adətən, yaxın və ya uzaq yerlərə səyahət edirik. Kimi başqa şəhər və ya kənddə yaşayan qohumlarına baş çəkir, kimi də istirahət üçün xarici ölkələrə üz tutur. Avtomobil, qatar, gəmi və ya təyyarə ilə səyahətlərdən hər birinin öz həyəcanı var. Səyahətə çıxanda "Yol qeydləri" dəftərinizi götürməyi unutmayın.

• Yolboyu gördüyünüz mənzərələri təsvir edin.

• Keçdiyiniz məntəqələri qeyd edin.

• Səyahət zamanı qarşılaşdığınız maraqlı insanları, qəribə hadisələri, memarlıq abidələrini təsvir edin.

Oxuduğum kitablar

Kitabı oxumaq azdır, onun haqqında düşünmək, "Bu kitab mənə nə verdi?" - deyə düşünmək gərəkdir. Odur ki hər bir kitabı oxuduqdan sonra:

• hekayə xəritəsi tərtib edin;

• kitab haqqında kiçik rəy yazın.

Aylar, illər keçəcək, bu yazdıqlarınız sizin üçün şirin xatirələrə çevriləcək.