Ümumiləşdirici tapşırıqlar
1-3-cü tapşırıqlar aşağıdakı mətnlə bağlıdır.

HƏMİDƏ XANIM CAVANŞİR Həmidə xanım Cavanşir Azərbaycanın ilk maarifçi qadınlarından biridir. O, 1873-cü ildə Şuşada doğulub. Onun atası Əhməd bəy Qarabağ xanı Pənahəli xanın nəticəsi idi. Görkəmli ziyalı, tarixçi olan Əhməd bəy qızının təhsili ilə özü məşğul olmuşdur. 0 vaxt qızların təhsil alması üçün məktəblər yox idi. Həmidə xanım yazırdı: "Atam qardaşımı Tiflis gimnaziyasına qoymuşdu. Mənə isə evdə ana dili və rus dilini özü tədris edirdi". |

Həmidə xanım Cavanşir Azərbaycanda qadınların ilk xeyriyyə cəmiyyətini yaratmışdı. O, Şuşada toxuculuq emalatxanası açmışdı. Bu, Azərbaycanda qadınların çalışdığı ilk sənaye müəssisəsi idi.

O dövrdə ölkədə çiçək xəstəliyi yayılmışdı. Həkim çatışmazlığı vardı. Həmidə xanım Tiflisə gedib peyvənd etməyi öyrəndi. O, xatirələrində yazırdı: "Xeyli miqdarda peyvənd alıb kəndə qayıtdım. Kəndlilər o qədər uşaq gətirirdilər ki, artiq mənə köməkçi lazım oldu. Öz yaxınlarıma da peyvənd eləməyi öyrədirdim ki, birdən kənddə olmasam, camaat peşman qayıtmasın".

Həmidə xanımın vəsaiti hesabına onlarla imkansız şəxs təhsil almışdı. O yazırdı: "Kəhrizlidə - öz kəndimizdə qızlarla oğlanların bir yerdə oxuduğu məktəb açmaq atamın vəsiyyəti idi. Kənd camaatinın mənə böyük etimadı vardı, ona görə də qızlarının məktəbə gəlməsinə icazə verirdilər".

Həmidə xanım 1955-ci ildə vəfat etmişdir.

1 |  | Həmidə xanımla bağlı hansı fikir yanlışdır? 1. Kəhrizli kəndində doğulub. 2. Xan nəslindən idi. 3. Rus dilini atasından öyrənmişdir. 4. Ailənin tək övladı olub.

2 |  | Cümlələri tamamlayın. 1. Həmidə xanımın təlim-tərbiyəsi ilə atası evdə məşğul olurdu, çünki.... 2. Kəndlilər Həmidə xanımın açdığı məktəbə qızlarını göndərirdilər, çünki.... 3. Həmidə xanım peyvənd etməyi başqalarına da öyrədirdi, çünki....

3 |  | Mətndən arqumentlər gətirməklə verilmiş fikirləri əsaslandırın. 1. Qadınları işlə təmin etmişdi. 2. Öz vəsaiti hesabına kənd uşaqlarına təhsil vermişdi. 3. Kənd əhalisinin sağlamlığı üçün çalışmışdı. 4. Həmidə xanımın Qarabağda böyük nüfuzu olmuşdur.