Oxu (bədii mətn)

Bu fikirlərlə o, yolun ortasında dayandı, ətrafa baxdı. Böyük bir bina diqqətini cəlb elədi. Maşınlardan düşən hərbi geyimli şəxslər qapının ağzında dayanıb çəkmələrinin tozunu silir, sonra içəri daxil olurdular. "Kiçik biznesə başlamaq üçün pis yer deyil , - Coni öz-özünə düşündü. Ertəsi gün Coni 20 dollar verib ayaqqabı təmizləmək üçün ləvazimat aldı. Sonra həmin binada özünə yer tutdu. Beləcə, işə başladı... Ayaqqabı təmizlətdirmək üçün müraciət edənlər çox idi. Coni çox səylə çalışırdı. O başa düşürdü ki, zabitlərin vaxtı çox olmur. Odur ki iki dəqiqəyə |

onların çəkmələrini par-par parıldadırdı. Elə birinci gün 30 dollar qazandı. Sonrakı günlər gəliri daha da artdı.

Bir aydan sonra yaşadığı məhəllədən tanış bir oğlanı öz yerinə oturtdu və yaxşı işləyəcəyi təqdirdə gününə 20 dollar verəcəyini dedi. Savadsız, işsiz bir qaradərili üçün bu, yaxşı məbləğ idi. Odur ki oğlan məmnuniyyətlə razı oldu. Coni isə üç tin yuxarıda - polis məntəqəsinin qarşısında yeni ayaqqabısilmə yeri açdı.

Bir ildən sonra Coninin şəhərdə 20-yə yaxın ayaqqabısilmə məntəqəsi vardı. O artıq özü işləmirdi, yalnız işçilərə nəzarət edirdi.

Coni kiçik uğurlarla kifayətlənən adam deyildi. Texnikaya böyük marağı olan bu gənc indi də ayaqqabısilən elektrik qurğu üzərində işləməyə başladı. Mütəxəssislərin köməyi ilə o bu qurğunun ilk modelini yaratdı. Lakin qurğu müxtəlif ölçüdə və formada olan ayaqqabıların bütün hissələrini insan əli kimi təmizləyə bilmirdi. Onda Coni diş fırçaları düzəldən konstruktorları bu işə cəlb etdi. Nəhayət, avtomatik ayaqqabısilən qurğu hazır oldu. Coni onun satışı üçün idarələrlə, reklam şirkətləri ilə danışıqlar apardı. O, bankdan kredit götürüb ayaqqabısilmə aparatının kütləvi istehsalına başladı. İdarələr bu qurğunu həvəslə alıb binanın girişində qoyurdular ki, işçilər və qonaqlar ayaqqabılarını təmizləsinlər.

İllər keçdi. Artıq Coninin qurğuları dünyanın bir çox ölkələrində satılırdı.

Bir gün Coni 600 milyon dollarlıq mülkiyyətini sığortalamaq üçün bir şirkətə müraciət etdi. Sığorta agenti öz təkliflərini göndərmək üçün ondan elektron ünvanını istədi. Coninin elektron poçtunun olmadığını eşidən sığortaçı təəccübünü gizlədə bilmədi:

- Çox maraqlıdır. Elektron ünvanınız olmadığı halda, belə nəhəng bir şirkət qurmuşunuz. Gör indi elektron poçtunuz olsaydı, nə işlər görərdiniz!..

Coni isə heç əhvalını pozmadan dedi:

- Elektron poçtum olsaydı, indi "Maykrosoft"da süpürgəçi işləyirdim!..