2-ci fəsil | Oxu (qeyri-bədii mətn)

1 | a |  | Paralimpiya idman yarışları haqqında nə bilirsiniz? Bu yarışlar adi idman yarışlarından nə ilə fərqlənir?

| b |  | Aşağıdakı mətnin yarımbaşlıqlarını oxuyun, şəkillərə diqqət yetirin. Sizcə, bu mətn nə haqqındadır? Bədii mətndir, yoxsa qeyri-bədii?

Çempion ola bilərəm? Uşaq yaşlarında arzusu hüquqşünas olmaq idi. Amma qardaşının cüdo məşqlərini izlədikcə onda idmana maraq yarandı. Valideynlərinə "məni də idmana yazdırın" desə də, aldığı cavablar belə olub: "Yox! Olmaz!"Ancaq bu gün o artıq Paralimpiya çempionudur. Söhbət "Tokio - 2020" Yay Paralimpiya oyunlarında ölkəmizə qızıl medal qazandıran Azərbaycan paracüdoçusu Şəhanə Hacıyevadan gedir. |

Şəhanənin inadkarlığı

Şəhanə 2000-ci ildə Sumqayıt şəhərində anadan olub, əslən Cəbrayıl rayonundandır.

8 yaşlı Şəhanənin idmana gedən yolu "yox"larla və "olmaz"larla başladı. Amma o, təkidlə idmanla məşğul olmaq, məşqə getmək istədiyini bildirdi. Ata-anasını birtəhər razı saldı. Əvvəlcə valideynləri bunun müvəqqəti həvəs olduğunu düşünürdülər. Amma çox israrlı olduğunu görəndə razılaşmalı oldular. Beləliklə, Şəhanə məşqlərə başladı. Elə ilk məşq günü oğlanlara qalib gəldi. O, qısa müddətdə idmana marağının keçici həvəs olmadığını sübut etdi.

Həkim: "Bu problemin həlli yoxdur" Şəhanənin anadangəlmə görmə problemi var idi. Zaman keçdikcə baş ağrıları artırdı, lövhədə hərfləri qarışıq görürdü, sözləri səhv yazırdı. Onu müayinə edən həkimlər deyirdilər ki, bu problemin həlli yoxdur, görmə qabiliyyəti getdikcə zəifləyəcək. Hətta Şəhanə bir müddət məşqlərini dayandırmağa məcbur oldu. Lakin həkimlər bildirdilər ki, idmanın mənfi təsiri yoxdur və Şəhanə yoluna davam etdi. O, yeniyetmələr arasında cüdo üzrə Avropa kuboku yarışlarında dəfələrlə qalib gəldi. |