| Elə bu vaxt karvanbaşı və digərləri də bizə yaxınlaşdılar. Dəvəçi xəritəni mənə uzatdı: - Xəritəni sizə verə bilərəm, amma bir şərtlə: tapdığınız xəzinəni mənimlə bölüşəcəksiniz. Əgər şərtimlə razılaşsanız, sizə bir neçə dəvə də verərəm. Bir də, xəritə bu cavan oğlanda qalacaq, - deyib əli ilə məni göstərdi. Böyük piramidaya xəzinə ardınca getmək təhlükəli olsa da, başqa əlacımız qalmamışdı. Yola davam etmək üçün dəvələrə ehtiyacımız var idi. Tuluqları su ilə doldurub dəvələrə yüklədik. "Yolçu yolda gərək" deyib yola çıxdıq. Dəstə üzvləri karvanbaşıya dedilər: |

- Doğrudanmı xəzinəni tapsaq, dəvəçi ilə bölüşəcəyik?

Karvanbaşı onlara mənim anlamadığım dildə cavab verdi. Onların məndən nə isə gizlətdiklərini anladım. Bu adamlara inanmaq olarmı? Xəzinəni tapsaq, məni sağ bura xarlarmı? Onlara heç güvənmirdim. Bu düşüncələrlə xəritəni açıb diqqətlə baxdım. Xəritə iç-içə keçmiş yollardan və otaqlardan ibarət idi. İki yerə qatladım. Simmetrik idi. Ortadan cırıb yarısını cibimə qoydum.

Bir neçə gündən sonra Sina çölünə çatdıq. Uzaqdan təpəyə bənzər nə isə görünürdü. Yaxınlaşdıqca təpə böyüyür, piramidalar aydın sezilirdi.

Düşündüklərim başıma gəldi: dəstə üzvləri mənzilə çatdığımızı görən kimi mənə hücum etdilər. Xəritəni və dəvəmi əlimdən aldılar. Məni səhrada qoyub piramidalara doğru getdilər.

Övliya Çələbinin "Səyahətnamə" əsəri əsasında işlənmişdir.

| Söz ehtiyatı

c |  | "Simmetriya" sözünü izah edin. Sizcə, Övliya Çələbi nə üçün xəritəni tən ortadan bölüb bir hissəsini gizlətdi?

ç |  | Aşağıda verilmiş sözün izahına əsasən "səyahətnamə" sözünün mənasını təxmin edin və lüğət vasitəsilə dəqiqləşdirin. Namə sözü məktub mənasında işlənir. Bu söz bir sıra başqa sözlərə artırılaraq əsər, sənəd adı yaradır: "Şahnamə", "İskəndərnamə", bəyannamə, etibarnamə.

d |  | Verilmiş sözlərin mənasını təxmin edin. Lüğət vasitəsilə dəqiqləşdirin. dəvətnamə, nəsihətnamə, təşəkkürnamə, etibarnamə, vəsiyyətnamə, tələbnamə