| İsimləşmə və sifətləşmə

4 | a |  | Tox və ac sözləri hansı suala cavab verir? Bu sözlər hansı nitq hissəsinə aiddir? Aşağıdakı cümlədə həmin sözlər hansı suala cavab verir? Toxun acdan xəbəri olmaz. Az və çox sözləri hansı suala cavab verir? Bu sözlər hansı nitq hissəsinə aiddir? Aşağıdakı cümlədə həmin sözlər hansı suala cavab verir? Aza qane olmayan çoxdan da qalar.

Yadda saxla | İsimləşmə

Bəzən cümlələrdə sifətlər, saylar və feili sifətlər isim kimi işlənə bilir: kim? nə? suallarına cavab verir, hal, mənsubiyyət, cəm şəkilçiləri qəbul edir. Buna isimləşmə deyilir. Məsələn:
1. Pis (nə?) olmasa, yaxşının (nəyin?) qədri bilinməz.
2. Beşincilər (kim?) yarışda qalib gəldilər.
3. Tələsən (kim?) təndirə düşər.
Belə sözlər ismin qrammatik xüsusiyyətlərini qəbul etsə də, sifət, say və feili sifət olaraq qalır.

| b |  | Cümlələrdə isimləşmiş sözləri müəyyən edin. 1. Qurunun oduna yaş da yanar. 2. Çoxları bu xəbəri səbirsizliklə gözləyirdi. 3. Növbəti oyunda sən qaralarla oynayacaqsan. 4. Sülh milyonların arzusudur. 5. İgid ölər, adı qalar.

| c |  | Cümlələrdə isimləşmiş sifətləri seçin və onların ismə aid qrammatik xüsusiyyətlərini müəyyən edin.
Nümunə | igidin - kimin? sualına cavab verir, yiyəlik haldadır.
1. İgidin adını eşit, üzünü görmə. 2. İkinci mərhələdə cəsurlar müxtəlif sınaqlardan keçdilər. 3. Qocadan demək, cavandan əmək. 4. Hamı qəhrəmanları alqışladı. 5. Tənbələ iş buyur, o sənə nağıl danışsın.

| ç |  | Atalar sözlərində isimləşmiş feili sifətləri müəyyən edin. 1. İşləməyən dişləməz. 2. Cəfa çəkməyən səfa görməz. 3. Çox gəzən çox bilər.