Oxu (qeyri-bədii mətn)

3 | a |  | Mətndən ad və rəqəmlərlə bağlı məlumatları açar sözlər şəklində qeyd edin.
Nümunə | 1960. Roma. 23 ölkə. 400 idmançı
Paralimpiyanın tarixindən
Paralimpiya oyunları fiziki məhdudiyyəti olan insanlar üçün (eşitmə qüsuru olanlardan başqa) beynəlxalq idman yarışlarıdır. Bu oyunlar Beynəlxalq Olimpiya oyunları ilə eyni ildə, eyni ölkədə keçirilir. Dünya Paralimpiya Hərəkatının təşəbbüskarı Böyük Britaniyada Stok Mandevil xəstəxanasının cərrahı Lüdviq Quttman sayılır. O, müharibə zamanı döyüşlərdə yaralanmış əsgərlərin müalicəsi ilə məşğul idi. Quttman hesab edirdi ki, idman yarışları əlil olmuş insanların həyatını yaxşılaşdırmaq üçün ən yaxşı vasitədir. Onun |
təşəbbüsü ilə 1948-ci ildə ilk dəfə fiziki məhdudiyyətli idmançılar arasında Böyük Britaniyanın 1-ci milli yarışları keçirildi. O dövrdə bu yarışlar "Stok Mandevil oyunları" adlanırdı. Böyük Britaniyada bu oyunlar hər il keçirilirdi. 1952-ci ildə holland komandasının oyunlara qatılması ilə Stok Mandevil oyunları beynəlxalq status aldı. 1960-cı ildə Romada keçirilən Stok Mandevil oyunlarında artıq 23 ölkədən 400 idmançı iştirak edirdi. "Paralimpiya oyunları" adı isə ilk dəfə 1964-cü ildə Tokioda keçirilən yarışlarda səsləndi. "Paralimpiya" sözü "Olimpiyanın yanında" kimi izah olunur. Bu söz yunan dilindəki "para" (yanında, paralel) və "Olimp" (Yunanıstanda dağ adı) sözlərinin birləşməsindən yaranmışdır, "Olimpiya oyunları ilə paralel olaraq keçirilən" mənasını ifadə edir. Rəsmi olaraq bu ad 1988-ci ildə Avstriyada keçirilən Qış Olimpiya oyunlarında təsdiq edilib.
Söz boğçası • təşəbbüs • status | Beləliklə, fiziki məhdudiyyətli insanların müalicəsi məqsədilə başlanan Paralimpiya oyunları sonradan yüksək səviyyəli idman hadisəsinə çevrildi.

| b |  | Götürdüyünüz qeydləri aşağıdakı başlıqlar üzrə qruplaşdırıb mətnin planını tərtib edin. • Lüdviq Quttmanın təşəbbüsü • Milli yarışlardan beynəlxalq oyunlara • "Paralimpiya" adının yaranması və təsdiqi
| c |  | Plan və qeydlər əsasında mətni nəql edin.
| Diqqət et Qeydgötürmə Mətni daha yaxşı anlamaq və yadda saxlamaq üçün qeydlər götürmək tövsiyə olunur. Ad və rəqəmlərin çox olduğu mətnləri oxuyarkən qeyd götürməyin xüsusi əhəmiyyəti var. Bu məqsədlə həmin sözləri və rəqəmləri seçib yazmaq lazımdır.