Yadda saxla | Sayların söz və rəqəmlə yazılışı

Yazıda bir çox saylar həm söz, həm də rəqəmlə ifadə oluna bilər.

Sıra sayları sözlə ifadə olunarkən müəyyən miqdar sayına -ıncı4 şəkilçisi artırılır: dördüncü, on üçüncü.

Bu saylar ərəb rəqəmləri ilə ifadə olunduqda -ıncı4 şəkilçisinin birinci hecası ixtisar olunur. Bu zaman rəqəmlə şəkilçi arasında defis işarəsi qoyulur: 4-cü, 13-cü.

Sıra sayları Roma rəqəmləri ilə ifadə olunduqda şəkilçidən istifadə olunmur: IV, XIII.
Müəyyən miqdar sayları sözlə, rəqəmlərlə, eləcə də həm söz, həm də rəqəmlə ifadə oluna bilər: üç min ➝ 3000 ➝ 3 min.
Qeyri-müəyyən miqdar saylarının bir çoxu yalnız sözlə ifadə olunur: az, xeyli, çoxlu, bir neçə, yüzlərcə, milyonlarla. Bu sayların bəziləri həm söz, həm də rəqəmlə ifadə oluna bilər: dörd-beş ➝ 4-5, əlli-altmış ➝ 50-60.

Kəsr sayları da söz və rəqəmlə ifadə oluna bilər. Sözlə yazılarkən kəsrin məxrəcini bildirən sözə -da2 şəkilçisi artırılır: üçdə iki.

Rəqəmlə ifadə olunan kəsr saylarında maili xətt və vergül işarələrindən istifadə olunur: 1/4 (dörddə bir); 5,3 (beş tam onda üç).

d |  | Sayları Roma rəqəmləri ilə ifadə edərək söz birləşmələrini yazın. 1. İyirmi birinci əsr 2. Üçüncü Şah Abbas 3. Kral on dördüncü Lüdovik 4. İkinci Qarabağ müharibəsi

e |  | Verilmiş sayları sözlə ifadə edib yazın. 7/10 11,3 1,63 5-6 XIX 0,37 1/10

ə |  | Hansı sırada verilmiş saylar eyni mənanı ifadə edir? a. ikidə bir, bir tam onda iki, 1,5,1/2 b. 0,25, dörddə bir, 1/4, sıfır tam yüzdə iyirmi beş c. 3/4, üç tam onda dörd, 1,75, bir tam yüzdə yetmiş beş d. sıfır tam onda dörd, 0/4, beşdə iki, 5,2

f |  | Sayların yazılışında buraxılmış səhvləri düzəltməklə cümlələri köçürün. 1. Səbirə 5-inci sinifdə oxuyur. 2. Dörddə üç sayını 4/3 kimi ifadə etmək olar. 3. XXI-ci əsr 3-üncü minilliyin ilk əsridir. 4. Məktəbin akt zalına 100-lərlə şagird toplaşmışdı.