Ümumiləşdirici tapşırıqlar
1-4-cü tapşırıqlar aşağıdakı mətnlə bağlıdır.
QALİB QURBAĞA

Günlərin bir günü qurbağalar bir qalanın başına çıxmaq üçün yarış keçirirlər. Qala çox hündür olduğu üçün heç kim qurbağaların bu işi bacaracağına inanmırdı. Hətta bəziləri: "Əbəs yerə özünüzü yormayın. Bu siz bacaran iş deyil", - deyə qışqırırdılar.

Çox keçmir ki, yorğun qurbağalar bir-bir geri çəkilərək yarışdan çıxmağa başlayırlar. Təkcə bir qurbağadan başqa...

O heç kimə fikir vermədən inadla dırmaşmaqda davam edir, qətiyyən ümidini itirmirdi. Çox keçmir ki, Qurbağa qalanın başına çatır. Hamı heyrətlə onu alqışlayır. Qalib Qurbağa yerə enəndə ətrafdakılar onun başına toplaşaraq suallar yağdırırlar:

- Buna necə nail oldun? Sən bu çətin işi necə bacardın?
Qurbağadan səs çıxmır. Suallar təkrarlanır. Yenə Qurbağa cavab vermir. Bilirsiniz, niyə?! Çünki Qurbağanın qulaqları eşitmirdi.

Əgər getdiyiniz yolun doğru olduğuna inanırsınızsa, geri çəkilməyin.

1 |  | Mətndə hansı suala cavab yoxdur? a. Yarışın şərti nə idi? b. Yarışın çətinliyi nədə idi? c. Qurbağa neçə dəqiqəyə qalanın başına çatdı? d. Niyə Qurbağa heç kimə cavab vermirdi?

2 |  | Bu mətnin təmsil olduğunu əsaslandıran fikirləri seçin. 1. Kiçikhəcmli mətndir. 2. Mətndə heyvan obrazları şəxsləndirilib. 3. Mətn nəsihətamiz sonluqla bitir. 4. Mətnin baş qəhrəmanı müsbət obrazdır. a. 1, 4 b. 2, 4 c. 2, 3 d. 3,4

3 |  | Mətnin sonluğuna hansı cümləni əlavə edərdiniz? a. Yaxşıya ümid edin, pisə hazır olun. b. Məsləhətli don gen olar. c. Adamın işi gərək əvvəldən düz gətirsin. d. Bəzən qulaqları tıxamaq uğura çatmağın ən yaxşı yoludur.