Oxu • Yazı

3 | a |  | 2022-ci il Bakı Marafonundan hazırlanmış reportajı oxuyun. Əsas məlumatları qeyd edin. | Qlossari Reportaj - hər hansı hadisə, tədbir haqqında yazılı və ya şifahi məlumat. Reportajın müəllifi hadisənin şahidi və ya iştirakçısı olur.

KÜLƏYƏ QALİB GƏLƏNLƏR

Bu gün ənənəvi olaraq “Küləyə qalib gəl” şüarı altında

Bakı Marafonu keçirildi.

Bakı Marafonu hər il daha çox iştirakçı sayı ilə diqqət çəkir. Builki yarışda 16 yaşdan yuxarı hər kəs: şəhər sakinləri, qonaqlar - 20 mindən çox insan qeydiyyatdan keçib. Yarışa bir sıra ölkələrdən də iştirakçılar gəlib. Ötən illərdən fərqli olaraq Bakı Marafonunun həm start nöqtəsi, həm də finişi Dövlət Bayrağı meydanında oldu. Marşrut 21 kilometr məsafəni əhatə etdi. Marafonun mükafatlandırma mərasimi iki kateqoriyada oldu. Kişi və qadın iştirakçılar ilk 3 yer uğrunda mübarizə apardılar. Builki Marafonda qadınlar arasında qalib ukraynalı Valentina Veretskaya oldu. Jurnalist: Valentina, sizi təbrik edirik! Valentina: Çox sağ olun. Marafonda qalib gəldiyim üçün çox sevinirəm. Jurnalist: Əvvəlki Bakı Marafonlarında iştirak etmisiniz? Valentina: Xeyr, Bakı Marafonunda ilk dəfə iştirak edirəm. Şəhərinizə yenə gəlmək istərdim. Bu yarışın təşkilatçılarına təşəkkür edirəm. Jurnalist: Qaçışla çoxdan məşğul olursunuz? Valentina: Bu idman növü ilə peşəkar səviyyədə məşğulam. Müxtəlif marafonlarda iştirak etmişəm və qalib olmuşam. Belə yarışlar insanlarda idmana marağı artırır, sağlamlığı möhkəmləndirir. Yarış iştirakçıları qeyd etdilər ki, bu marafon bayram kimi keçir, hamı özünü sınamaq istəyir. Marafon bitsə də, təəssüratları bitməz. Çünki məhz bu marafonda hər kəs “ola bilməz”ləri bacarır! Finiş xətti hər kəsin uğur hekayəsinin başlandığı nöqtədir! |

| Yazı

| b |  | Şahidi və ya iştirakçısı olduğunuz hər hansı tədbir (ekskursiya, görüş, konsert, tamaşa və s.) haqqında yazılı reportaj hazırlayın. Aşağıdakı təlimata əməl edin. Reportajı necə hazırlamalı? • Mətni adlandırmaq üçün cəlbedici başlıq düşünün. • Girişdə hadisə haqqında ümumi məlumat verin. • Əsas hissədə 1) ən vacib faktları qeyd edin, 2) şahid və ya iştirakçılardan müsahibə alın, 3) onların maraqlı fikirlərini reportaja daxil edin. • Sonluqda hadisənin nəticəsini göstərin və ona münasibət bildirin. • Hadisənin mühüm məqamlarını əks etdirən cəlbedici fotoşəkillər çəkin.