| İdman və sağlamlıq

1-ci fəsil |  |
1 | a |  | Fiziki tərbiyə dərslərində nə edirsiniz? Sizcə, bu dərslər nə üçün vacibdir?
| b |  | İnsanın bədən orqanları barədə nə bilirsiniz? Onların funksiyalarını necə izah edərsiniz?
| c |  | Qruplarla iş. Mətni oxuyun. Əlavə biliklərinizdən istifadə etməklə hər bir hissə ilə bağlı təqdimat hazırlayın.

Fiziki məşqlər və insan orqanizmi

İnsanın bədənində hər bir orqanın öz funksiyası var. İnsan o zaman sağlam olur ki, orqanlar öz funksiyasını mükəmməl yerinə yetirir. Bunun əsas şərtlərindən biri müntəzəm şəkildə idmanla məşğul olmaqdır. Siz idmançı olmaya bilərsiniz, lakin hər gün müəyyən idman hərəkətləri etmək sağlamlıq üçün vacibdir. İdman hər cür xəstəliyə qarşı immuniteti gücləndirir, enerjini artırır, işgörmə qabiliyyətinə,fəallığa müsbət təsir göstərir.

1. Bədən tərbiyəsi və qan-damarsistemi

Qan-damar sisteminin mərkəzi orqanı ürəkdir. Ona orqanizmin "mühərrik"i də deyirlər. Ürək əzələləri daim işləyərək qanın damarlarla axınını təmin edir. Qan isə öz növbəsində orqan və toxumalara qida maddələri və oksigen daşıyır. Bunun nəticəsində orqanlar öz funksiyasını yerinə yetirir. Məlumdur ki, təbiətdə bir şey hərəkətsiz qalarsa, müəyyən müddətdən sonra çürüyər, pas atar. Ürək də istisna deyil. Onun daim fəaliyyətdə olması üçün insan hərəkət etməlidir. |

İnsan uzun müddət hərəkətsiz qalanda ürək əzələləri süstləşir, bədəndə qan zəif dövr edir, beləliklə, orqanizm zəifləyir. Əksinə, idmanla məşğul olduqda ürək əzələlərinin fəallığı artır, bədəndə qan təzyiqi normallaşır, ürək döyüntüləri sabitləşir.